શ્રી પોતાની કેરિયરમાં ખુબ આગળ વધી ગઈ હતી. માધુરી દીક્ષિત સાથે તેની સખત કોમ્પિટિશન હતી. એવામાં યશ રાજ ફિલ્મ્સના નેજા હેઠળ બનેલી ચાંદનીએ શ્રીની કેરિયરમાં ચાર ચાંદ લગાવી દીધાં. રિશી કપૂર અને વિનોદ ખન્ના જેવાં પ્રથમ દરજ્જાના અભિનેતાઓ સાથે રૂપાળી શ્રીદેવીએ પોતાની એક્ટિંગથી દર્શકોને મંત્રમુગ્ધ કર્યા હતા. ત્યાર બાદ તેની એક પછી એક ફિલ્મ હિટ જવા લાગી. 1991 માં આવેલી લમ્હે ફિલ્મમાં તો તેણે હદ કરી નાંખી હતી. પોતાનાથી ઉંમરમાં ઘણા વર્ષ મોટા પુરુષ સાથે પ્રેમમાં પડવાની અને લગ્ન કરવાની વાર્તા, દર્શકોને ગળે ન પડી, પણ ક્રિટિકસની નજરમાં તેને શ્રીનો બેસ્ટ રોલ કહેવામાં અતિશયોક્તિ નથી. સફળતાના એવા મુકામે શ્રીદેવી પહોંચી કે જ્યાંથી ઘણા બધા સપના સાકાર થયા.